  Анжелика Тихонова корреспондент 2019-тӥ арын Удмуртиын ӟеч выжыысь котькуд скаллэсь 7 сюрслэсь трос килограмм йӧл кыскизы. Со сярысь элькунысь гурт возёсъя но сиён-юонъя министерствоын кылем арын йӧл поттон удысын племенной возёсъёслэн ужамзылы йылпумъянъёс лэсьтыку веразы, ивортэ удысэтлэн пресс-службаез. Элькунын 40 предприятиос ӟеч выжыысь пудо вордо. Туэ соос пудо уллёзэс 482 йырлы йылэтӥзы но туннэ нуналлы оглом 36 сюрс 158 скал вордо. Со шаерысьтымы огъя скал уллёлэн 33,4 процентэз луэ. Берло вить ар ӵоже со тужгес но бадӟымез лыдпус. 2019-тӥ арын ӟеч выжыысь скалъёслэсь оглом 270 сюрс 200 килограмм йӧл кыскизы. Котькудӥзлэсь шорлыдын 7 сюрс 367 килограмм (2018-тӥ арын 7 сюрс 290 килограмм вал). Со дыре ик племзаводъёсын котькуд скаллэсь 7 сюрс 841 килограмм йӧл кыскизы. Вань возёсъёсты басьтоно ке, котькуд скаллэсь шорлыдын 6 сюрс 455 килограмм йӧл поттӥзы. Кылем арлы йылпумъянъёсъя мукет шумпотон ивор но вань: йылӥзы 10 сюрс килограммлэсь уно йӧл сётӥсь скалъёс – 1 сюрс 14 кузя луизы. Оглом шаерысьтымы племпредприятиосын али трос йӧл сётӥсь 1 сюрс 386 скал лыдъяське. 2018-тӥ арын 327 кузя вал Удмуртиысь гурт возёсъя но сиён-юонъя министерстволэн пресс-службаезТужгес трос ӟеч выжыысь скалъёссы Вавож но Шаркан ёросъёсын, верамъя 8 сюрс 19 но 5 сюрс 691 йыр. Отын ик йӧллэн ӟечлыкез но вылӥын. Кылсярысь, Н. И. Собин фермерлэн возёсаз котькуд скаллэсь 4,06 процент наплыкен но 3,10 процент белокен 10 сюрс 813 килограмм йӧл кыско. Тодэ вайытом, 2020-тӥ ар кутсконысен йӧл кыскон Удмуртиысь 5,6 процентлы йылӥз.  Тегъёс: Ижкар Удмуртия гуртвозёс фермеръёс йӧл пудо гуртвозёсъяминистерство 100ар  